#kriżipn Nismahom jgħidu li min jixtieq id-deni f'dar għajru jiġi f'daru. Kemm għorkot idejha l-Oppożizzjoni meta rat il-Gvern Laburista għaddej minn sfidi politiċi xhur ilu u saħansittra sofra minn telf ta' deputat parlamentari. Imma x-xitan m'għandux ħalib, u issa għax donnu l-beraq u l-maltemp reġa' għolla rasu f'Tal-Pietà, l-Oppożizzjoni mhix tieħu gost li dan id-diżgwit qed jiġi mperreċ barra mid-Dar Ċentrali. Jinfiskaw aktar għax jafu li fl-istamperija hemm l-ispjuni li qed jikxfu l-borom u, aktar u aktar, il-mossi politiċi li biħsiebhom jagħmlu. Mhux kollox ward u zahar għall-PN, hu! Laqgħa tal-amministrazzjoni għamluha f'lukanda. Ma naħsibx li għamlu hekk għax fil-lukanda hemm l-arja kkundizzjonata u ġod-Dar Ċentrali qed jillimtaw dan is-servizz essenzjali biex inaqqsu fl-ispejjeż, avolja ma nieħu xejn bi kbir. Għax apparti l-kriżi politika, donnu l-isfida finanzjarja wkoll ma jistgħux isibulha tarf tal-kobba. Din il-ġimgħa stess tellagħhom il-Qorti l-kuntrattur li neħħielhom il-billboards mit-toroq, għax qed jallega li ma ħallsuhx ta' dan is-servizz u għandhom jagħtuh daqs ħaqq tliet ċedoli u nofs. Ippruvaw ibellgħulna li hemm kju nies jistennew biex jinvestu fiċ-ċedoli, daqskemm riedu jbellgħulna li saret laqgħa tal-grupp parlamentari biex jiddiskutu il-viżi mediċi. U mhux hekk! Biex tlaqqa' l-grupp parlamentari ma toħroġx stqarriji għall-istampa meta din il-laqgha ssir kull ġimgħa mill-partiti rispettivi b'mod regolari. Il-fatt hu li xejn mhu eċitanti li jkollok deputati u kandidati li joħorġu pubblikament jammettu li jeżisti l-egoiżmu u n-nuqqas ta' smigħ fil-PN. Lanqas mhu 'healthy' li jkollok attivisti u persuni simpatizzanti li pubblikament jiktbu li jħossuhom "diżappuntati" bil-Kap tal-Oppożizzjoni u bil-politika negattiva li qed iħaddan il-PN. Lanqas ma jinħass sew li mbagħad, biex ipattu għal din il-kritika, ikollok simpatizzanti ferventi oħrajn li joħorġu qatta bla ħabel jiddefendu lill-Kap tal-Oppożizzjoni. Ħeqq...ma tridx turi li hemm toqba fil-vapur meta trid turi s-saħħa u tipprojetta l-għaqda tliet ġimgħat qabel il-mass meeting tal-Indipendenza, Ma jridx li jkollok dan it-tip ta' intoppi u ma tridx min joqmoslok mill-karru meta għadek kif iddikjarajt li fi ftit ġranet oħra trid turi snienek għax, skont il-PN, l-elezzjoni se tissejjaħ mil-lum għal għada. Is-South In-Nofsinhar ta' Malta huwa ferm importanti għal dan il-Gvern. Qed isiru investimenti kbar u oħrajn ġew imħabbra dan l-aħħar, kemm investimenti ta' tisbiħ, ta' riġenerazzjoni, infrasstrutturali, investimenti li joffru ambjent aħjar u anqas tniġġis fl-arja. Biżżejjed insemmu l-proġett ta' Pace Grasso, tal-pjazza tar-Raħal Ġdid, il-proġetti f'Birżebbuġa fosthom il-pitch tal-waterpolo, diversi heritage trails, il-proġett ta' riġenerazzjoni tal-promenade ta' Marsaxlokk, il-proġett tal-Kottonera, l-investiment tal-American University of Malta, il-power station ġdida li taħdem bil-gass, u l-hub tal-Loġistika f'Ħal Far, fost investimenti oħra. Gvern Laburista huwa gvern li tassew irid il-ġid lill-poplu tan-Nofsinhar ta' Malta. Gvern Nazzjonalista beda proġett kieku, il-famuż proġett tal-Kottonera, li fi 15-il sena xorta ħallewh nofs leħja, tant li fit-tħarbit li kien hemm sa mietet persuna u qatlu familji bil-guħ għax fallielhom in-negozju. Ma stħawx iħallu ħerba qisu l-Afganistan anke f'lejlet l-elezzjoni ġenerali. Għamlu s-snin sħaħ jitmejlu bin-nies tas-South għax, appuntu, ma jimpurtahomx minnhom, għax is-South mhux tagħhom. Kellu jkun Gvern Laburista biex jagħti spinta lil dak il-proġett u jwettqu bis-serjetà. U l-investiment jissokta fil-Kottonera hekk kif għadu kif ġie inawgurat il-klabb tar-regatta f'Bormla.